text: Məhəmmədin Xədicəyə olan sevgisi və minnətdarlığı o qədər böyük idi ki, Aişə paxıllıq edərdi.  Bir dəfə səsi Xədicənin səsinə bənzəyən bacısı Halə Məhəmmədin evinə gəldi, tanış səsi eşidən kimi Məhəmməd dedi: “Bu Halədir, onun səsi Xədicəninkinə bənzəyir”.  Bu zaman Aişə dedi: “Necə olur ki, Allah sənə daha yaxşı zövcələr bəxş etdiyi halda, sən həmişə həyatda olmayan o yaşlı qadını düşünürsən”.  Məhəmməd "Heç vaxt daha yaxşı olmayıb" deyə cavab verdi.  Başqa vaxt Məhəmməd dedi: "Aişə! Xədicənin məhəbbətini mənə Allah bəxş etdi. Allah heç vaxt mənə Xədicədən daha yaxşı zövcə verməyib."